CELEX: 32011R0720
Language: ro
Date: 2011-07-22 00:00:00
Title: Regulamentul (UE) nr. 720/2011 al Comisiei din 22 iulie 2011 de modificare a Regulamentului (CE) nr. 272/2009 de completare a standardelor de bază comune în domeniul securității aviației civile în ceea ce privește introducerea progresivă a controlului de securitate pentru lichide, aerosoli și geluri în aeroporturile UE  Text cu relevanță pentru SEE

23.7.2011   
            
            
               RO
            
            
               Jurnalul Oficial al Uniunii Europene
            
            
               L 193/19
            
         REGULAMENTUL (UE) NR. 720/2011 AL COMISIEI
   din 22 iulie 2011
   de modificare a Regulamentului (CE) nr. 272/2009 de completare a standardelor de bază comune în domeniul securității aviației civile în ceea ce privește introducerea progresivă a controlului de securitate pentru lichide, aerosoli și geluri în aeroporturile UE
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 300/2008 al Parlamentului European și al Consiliului din 11 martie 2008 privind norme comune în domeniul securității aviației civile și de abrogare a Regulamentului (CE) nr. 2320/2002 (1), în special articolul 4 alineatul (2),
   întrucât:
   
               (1)
            
            
               În conformitate cu articolul 4 alineatul (2) din Regulamentul (CE) nr. 300/2008, Comisia trebuie să adopte măsuri generale destinate să modifice elemente neesențiale ale standardelor de bază comune stabilite în anexa la regulamentul respectiv, prin completarea acestora.
            
         
               (2)
            
            
               În Regulamentul (CE) nr. 272/2009 al Comisiei din 2 aprilie 2009 de completare a standardelor de bază comune în domeniul securității aviației civile prevăzute în anexa la Regulamentul (CE) nr. 300/2008 al Parlamentului European și al Consiliului (2) sunt prevăzute măsuri generale care completează standardele de bază comune în domeniul securității aviației civile. În special, Regulamentul (CE) nr. 272/2009 impune introducerea în toate aeroporturile Uniunii Europene, în cel mai scurt timp posibil, dar cel târziu până la 29 aprilie 2013, a unor metode și tehnologii pentru detectarea explozibililor lichizi.
            
         
               (3)
            
            
               Pentru a permite introducerea progresivă a unui sistem de control de securitate al explozibililor lichizi, anexa la Regulamentul (UE) nr. 297/2010 al Comisiei din 9 aprilie 2010 (3) stabilește două date: 29 aprilie 2011 pentru controlul de securitate al lichidelor, aerosolilor și gelurilor obținute în aeroporturi din țări terțe sau la bordul aeronavelor unui transportator aerian necomunitar și 29 aprilie 2013 pentru controlul de securitate al tuturor lichidelor, aerosolilor și gelurilor.
            
         
               (4)
            
            
               După cum se menționează în considerentul 12 din Regulamentul (UE) nr. 297/2010, evoluțiile de natură tehnologică sau reglementară, atât la nivelul UE, cât și la nivel internațional, pot afecta datele stabilite în Regulamentul (CE) nr. 272/2009 și, acolo unde este cazul, Comisia poate prezenta propuneri de revizuire, ținând cont în special de operabilitatea echipamentelor și de facilitarea accesului pasagerilor.
            
         
               (5)
            
            
               Cu puțin timp înainte de 29 aprilie 2011, au avut loc evoluții de natură reglementară la nivelul UE și la nivel internațional. Din acest motiv, puține aeroporturi ar putea să ofere efectiv capacități de control de securitate și s-ar putea ca pentru pasageri să nu fie clar dacă lichidele, aerosolii și gelurile obținute în aeroporturi din țări terțe sau la bordul aeronavelor unui transportator aerian necomunitar vor fi admise în zonele de securitate cu acces restricționat sau la bordul aeronavelor.
            
         
               (6)
            
            
               Din motivul menționat mai sus, prevederea referitoare la obligația de a realiza controlul de securitate al lichidelor, aerosolilor și gelurilor obținute în aeroporturi din țări terțe sau la bordul aeronavelor unui transportator aerian necomunitar începând din 29 aprilie 2011 trebuie eliminată.
            
         
               (7)
            
            
               Având în vedere partea B.1 punctul 2 din anexa la Regulamentul (CE) nr. 272/2009, Comisia va lucra îndeaproape cu toate părțile implicate și va evalua situația în privința controlului de securitate al lichidelor, aerosolilor și gelurilor până în iulie 2012.
            
         
               (8)
            
            
               Pentru a asigura implementarea corectă a cerințelor stabilite în partea B.1 punctul 3 din anexa la Regulamentul (CE) nr. 272/2009, statele membre și aeroporturile respective trebuie să ia toate măsurile pregătitoare necesare, inclusiv efectuarea de teste operaționale, cu mult înainte de termenul din 2013. Experiența obținută în urma testelor trebuie împărtășită pentru a se putea evalua situația în ceea ce privește controlul de securitate al lichidelor, aerosolilor și gelurilor până în iulie 2012.
            
         
               (9)
            
            
               Prin urmare, anexa la Regulamentul (CE) nr. 272/2009 trebuie modificată în consecință.
            
         
               (10)
            
            
               Pentru a asigura cât mai curând posibil certitudinea juridică pentru statele membre, pentru aeroporturi și pentru pasageri, prezentul regulament trebuie adoptat prin procedura de urgență menționată la articolul 19 alineatul (4) din Regulamentul (CE) nr. 300/2008 și trebuie să fie aplicabil cu începere de la 29 aprilie 2011.
            
         
               (11)
            
            
               Măsurile prevăzute de prezentul regulament sunt conforme cu avizul Comitetului pentru securitatea aviației civile,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (CE) nr. 272/2009 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 29 aprilie 2011.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 iulie 2011.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 97, 9.4.2008, p. 72.
   
      (2)  JO L 91, 3.4.2009, p. 7.
   
      (3)  JO L 90, 10.4.2010, p. 1.
   
      ANEXĂ
      Partea B.1 „Lichide, aerosoli și geluri” din anexa la Regulamentul (CE) nr. 272/2009 se înlocuiește cu următorul text:
      
         „PARTEA B.1
         
            Lichide, aerosoli și geluri
         
         
                     1.
                  
                  
                     Este permisă introducerea în zonele de securitate cu acces restricționat și la bordul aeronavelor a lichidelor, aerosolilor și gelurilor, cu condiția ca ele să fie supuse controlului de securitate sau să fie exceptate de la acest tip de control în conformitate cu cerințele normelor de aplicare adoptate în temeiul articolului 4 alineatul (3) din Regulamentul (CE) nr. 300/2008.
                  
               
                     2.
                  
                  
                     Cel târziu la 29 aprilie 2013, toate aeroporturile trebuie să aplice controlul de securitate pentru lichide, aerosoli și geluri, în conformitate cu cerințele normelor de aplicare adoptate în temeiul articolului 4 alineatul (3) din Regulamentul (CE) nr. 300/2008.
                  
               
                     3.
                  
                  
                     Statele membre asigură instituirea tuturor cerințelor de reglementare necesare pentru a permite instalarea unor echipamente de control de securitate al lichidelor care să respecte cerințele normelor de aplicare adoptate în temeiul articolului 4 alineatul (3) din Regulamentul (CE) nr. 300/2008, în timp util pentru a respecta termenul menționat la punctul 2
                  
               
                     4.
                  
                  
                     Statele membre pot introduce în orice moment înainte de data de 29 aprilie 2013 cerințe de reglementare, aplicabile oricărui aeroport sau tuturor aeroporturilor, privind controlul de securitate pentru lichide, aerosoli și geluri, în conformitate cu cerințele normelor de aplicare adoptate în temeiul articolului 4 alineatul (3) din Regulamentul (CE) nr. 300/2008. Statul membru notifică aceste cerințe de reglementare Comisiei. La primirea acestei notificări, Comisia informează toate celelalte state membre.
                  
               
                     5.
                  
                  
                     Pasagerii trebuie să fie clar informați în legătură cu aeroporturile din UE în care le este permis să introducă lichide, aerosoli și geluri în zonele de securitate cu acces restricționat sau la bordul aeronavelor, precum și în legătură cu condițiile asociate.”